## El Consell aprova ampliar el termini de sol·licitud de l’ajuda al lloguer per a les famílies afectades per l’incendi de Campanar fins al 31 de desembre de 2024

*** També augmenta l’ajuda a un màxim de sis mesos per a les famílies que residien en una vivenda de lloguer**

El Ple del Consell ha aprovat una modificació del Decret 23/2024 d’ajudes per a les persones afectades per l’incendi de Campanar, del passat mes de febrer, pel qual amplia el termini de sol·licitud d’ajudes per al lloguer de vivendes fins al 31 desembre de 2024.

La modificació repara una discrepància amb les dates del període de sol·licitud d’ajudes, ja que el decret establia sis mesos per a subscriure un contracte d’arrendament des de la seua publicació en el Diari Oficial de la Generalitat Valenciana (DOGV) el 26 de febrer.

Com que l’Ajuntament de València va posar a la disposició de les persones residents en l’edifici sinistrat vivendes en règim de cessió la data límit d’ocupació de les quals era l’1 de setembre de 2024, les sol·licituds que es presenten amb data posterior al 26 d’agost de 2024 serien extemporànies, la qual cosa impediria a aquelles persones residents que hagueren gaudit de les vivendes oferides pel consistori fins a l’1 de setembre ser beneficiàries de les ajudes econòmiques al lloguer que regula este decret.

En conseqüència, es fa necessari modificar el termini de presentació de sol·licituds de les ajudes al lloguer per a permetre que el gaudi de les vivendes posades a la disposició pel consistori no impedisca a les persones afectades ser beneficiàries d’estes ajudes, en cas que subscriguen un contracte de lloguer.

D’altra banda, s’amplia fins a sis mesos l’ajuda econòmica per a les famílies que residien en una vivenda de lloguer en l’edifici sinistrat de Campanar, que fins ara estava fixat en tres mesos a partir de la data de la subscripció del contracte.

Fecha: 02/08/2024